Valgkomiteens innstilling til styret og kontrollkomite 2022-2023 og styrets innstilling til valgkomité og revisor 2022-2023

 **Sak GF 12/21**

**Om dokumentet**

Innstilling til styre og kontrollkomité kommer fra Unge funksjonshemmedes valgkomité. Innstilling til valgkomité og revisor kommer fra Unge funksjonshemmedes styre.

**Dokumenter**

* Valgkomiteens innstilling til styre for 2022-2023
* Valgkomiteens innstilling til kontrollkomité for 2022-2023
* Styrets innstilling til valgkomité 2022-2023
* Styrets innstilling til revisor for 2022-2023

## Valgkomiteens innstilling til styret og kontrollkomite i

## Unge Funksjonshemmede 2022-2023

### Valgkomiteen 2021

Amund Johannessen Myrvold (Leder), Alexander Karlsen El Younoussi, Daniel Lie og Angelica Seland (vara).

Valgkomiteen startet opp sitt arbeid før sommeren, og avholdt første møte den 16. juni. Siden dette har vi hatt jevnlig kontakt, og har kommunisert hovedsakelig via Messenger (Facebook). Årets arbeid har bestått av å sende ut et skjema til styret for å få innsikt i hvordan det siste året har gått. Vi har hatt kontakt med styreledelsen, som har fortalt om styrets arbeid generelt. Alle i styret har dessuten fått mulighet til å si litt om hvordan styrearbeidet har fungert, og hva som eventuelt kan gjøres bedre framover. Vi har i år lagt god innsats i og å utarbeide gode spørsmål og gjøre grundige intervjuer der vi har ønsket mer informasjon. Med hjelp fra sekretariatet har vi fått lagt ut sak på nettsiden til Unge funksjonshemmede, delt denne i sosiale medier og spredd det til medlemsorganisasjonene.

### Bakgrunn for vår innstilling

Valgkomiteen har sett det som viktig å sette sammen et styre, der det er medlemmer med god erfaring med styrearbeid i Unge Funksjonshemmede, samt nasjonale og sentrale styrer. Dette gjør at styret kan utvikle god kompetanse og lære av hverandre. Det har vært viktig med god personalsammensetning, og spredning av typer funksjonsnedsettelser/kroniske sykdommer.

Komitèen ble enige om at personer som ble foreslått for oss, men som det ikke forelå noen kontaktinformasjon til, ble ikke kontaktet. Valgkomiteen er klar over at kjønnsfordelingen i den avgitte innstillingen kunne vært bedre. Valgkomiteen oppfordrer Unge funksjonshemmedes medlemsorganisasjoner til å bidra til likestilling mellom kjønnene.

### Styreleder, velges for to år

**Ingrid Thunem, Foreningen for Muskelsyke Ungdom**

*Jeg heter Ingrid Thunem er 32 år bor i Tromsø sammen med min partner. Som aktivist og organisasjonsmenneske er jeg brennende opptatt av likestilling. Mitt samfunnsengasjement og interessepolitiske arbeid skriver seg nitten år tilbake i tid. Jeg har alltid vært opptatt av verden rundt meg, først i miljøbevegelsen (Natur og Ungdom) og den skeive bevegelsen (skeiv ungdom). I tidlig 20 årene fikk jeg engasjement for funksjonshemmede og kronisk sykes rettighetskamp. Jeg har engasjert meg og hatt verv i flere organisasjoner innenfor dette feltet blant annet Norges Handikapforbunds ungdom (NHFU), Norsk Cøliakiforenings ungdom, norsk intravenøsforening og foreningen for muskelsykes ungdom. De siste 2 årene har jeg vært varamedlem i styret til Unge funksjonshemmede. I 4 år ledet jeg NHFUs seksualitet, identitet og mangfoldsutvalg. I 2020 startet jeg opp skjevt utvalg i NHF som jeg er leder av.*

*Jeg er utdannet spesialpedagog, med masteroppgave om hvordan hjelpeapparatet støtter funksjonshemmede som opplever seksuelle overgrep. I dag er jeg ansatt 100% som spesialrådgiver i Medvind Assistanse og er også ansatt som universitetslektor ved Oslo Met institutt for atferdsvitenskap, der jeg er ansvarlig for å utvikle et masteremne i seksualitet og funksjonshemming. Fra før har jeg arbeidet 2 år som prosjektleder og organisasjonskonsulent i NHFU og 3 år hos en BPA-leverandør som spesialrådgiver med lederansvar for 12 ansatte.*

*Jeg brenner for funksjonshemmede og kronisk sykes rettigheter, og er ikke redd for å kjempe for våre hjertesaker. Personlig er jeg særlig engasjert innenfor seksualitet, menneskerettigheter, assistanse og arbeid. Jeg har troen på Unge funksjonshemmede som organisasjon og et stort ønske om å sette våre rettigheter i fokus.*

### Nestleder 1, velges for to år

**Elena Dahl Founta, Mental Helse Ungdom**

*Elena er 32 år og kommer fra Porsgrunn.* *Hun* *Representerer Mental Helse Ungdom (MHU). Hun ble valgt som styremedlem i Unge Funksjonshemmede i 2018 og har sittet som medlem av Arbeidsutvalget (AU), samt organisasjonens representant i FFO sitt hovedstyre i 2019.*

*Elena brenner for medvirkning og organisasjonsutvikling. Hun jobber etter tanken "ingen tjenester for oss, uten oss".*

*Av organisasjonserfaring kan det nevnes at hun stiftet og ledet lokallaget sitt i 5 år og satt to perioder (4 år) i sentralstyret i MHU, sist som 2.nestleder. I tillegg har hun erfaring som kasserer, revisor, valgkomité og diverse andre komiteer, blant annet leder av vedtektskomiteen opp mot generalforsamling 2019, samt nestleder i organisasjonen perioden 2020-2021.*

### Nestleder 2, velges for to år

**Nikolai Raabye Haugen, Landsforeningen for nyrepasienter og transplanterte barn og unge**

*Nikolai sitter i dag som styremedlem i Unge funksjonshemmede, noe han har gjort siden 2017. Han har tidligere hatt en periode som nestleder for Unge Funksjonshemmede og sitter også i styret til Landsforeningen for nyrepasienter og transplanterte barn og unge. Nikolai er 26 år og bor i Tromsø.*

### Styremedlemmer, velges for to år

**Marianne Kufaas Sæterhaug, Dysleksi Ungdom**

*Marianne er 26 år og har bred styreerfaring, hun har vært aktiv i organisasjoner siden hun var 13 år gammel. Hun var styremedlem i Unge Funksjonshemmede i 2012 og 2013, og ble nestleder i 2014. Hun var med å starte og bygge opp dysleksi ungdom. Hun har sittet i nasjonalt styre i FFO og sentralstyre i Dysleksi Ungdom. Hun har studert siviløkonomi,*

*statsvitenskap og nå spesialpedagogikk. Hun brenner for retten til utdanning og muligheten til å lære.*

**Emilie Duane Nordskog, Personskadeforbundet**

*Emilie 26 år fra Drammen, hun representerer Personskadeforbundet LTN. Hun var med på å starte opp ungdomsrådet til Sunnaas sykehus, hvor hun sitter som leder i rådet.*

*«For meg er det viktig at vi med funksjonshemninger ses på som ressurser, vi er en stor del av befolkningen og burde få være en del av dagen samfunn. Vi har en stemme som må høres og den burde bli hørt ut ifra hva vi sier ikke hvordan funksjonshemming vi har. Vi er tross alt også mennesker av verdi.»*

**Åpen plass**

**Åpen plass**

### Varaer, velges for to år

**Vara 1**

*Åpen plass*

**Vara 2**

*Åpen plass*

### Kontrollkomité, velges for to år

**Vebjørn Leite Olsen**

*Jeg kommer fra Florø i vestland-fylke og er 23-år. Studere no bachelor i retorikk og strategisk kommunikasjon på UIB. Har bak meg fag i økonomi, coaching og relasjonsledelse og arbeid og organisasjonspsykologi.*

*I mange år har jeg drevet med alt fra Røde Kors, Revysjef, bandleder (spiller saxofon), og fylkesleder i Unge Høgre og Europeisk Ungdom. Har vært regionleder i Mental Helse Ungdom Nord-vestlandet og er sentralstyremedlem i Mental Helse Ungdom. Jeg er en fyr med erfaring*

*fra ulike verv, der jeg har jobba mye med planlegging, organisasjonsarbeid, valgkomité og politikk utvikling, samt at han har erfaring med kontroll komitearbeid eksempel (Leder/president av desisjonskomite for Unge Høyre Sogn og Fjordane (2015-2016)).*

**Åpen plass**

Styrets innstilling til valgkomité og revisor i Unge funksjonshemmede

#### Styrets innstilling på valgkomité, velges for to år

**Line Skåtøy (leder)**

Line er 34 år, og representerer Foreningen for hjertesyke barn. Hun har som styreleder i Unge funksjonshemmede i to perioder, og har tidligere vært nestleder. Hun jobber i dag i FFO Vestland, og har lang organisasjonserfaring.

**Daniel Lie (medlem)**

Daniel er 21 år, og representerer Dysleksi Ungdom. Han har sittet i valgkomiteen i Unge funksjonshemmede den foregående perioden, og er politisk nestleder i organisasjonen han representerer.

**Åpen plass (medlem)**

**Åpen plass (vara)**

#### Styrets innstilling til revisor

Unge funksjonshemmede har de siste årene brukt Øyvind Solberg hos PKF ReVisjon AS. Unge funksjonshemmedes styre innstiller på samme revisor også i kommende periode.